Navalnaia le cere simpatizanţilor săi "să nu cedeze" după realegerea lui Putin: "Nu s-a terminat nimic"
Data actualizării: Data publicării:
Văduva lui Aleksei Navalnîi, Iulia Navalnaia, le-a cerut marţi simpatizanţilor săi să aibă "răbdare" şi "să meargă înainte", respingând autenticitatea realegerii triumfale a preşedintelui rus Vladimir Putin, relatează AFP.
"Nu cedaţi, Rusia va fi liberă", spune ea într-o scurtă înregistrare video difuzată pe reţele de socializare, adresându-se simpatizanţilor săi, în care denunţă corupţia şi înşelăciunile electorale ale preşedintelui rus.
"Rezultatele nu au niciun sens", afirmă Iulia Navalnîi.
Potrivit rezultatelor oficiale, Vladimir Putin a obţinut aproximativ 87% dintre voturile exprimate.
"Aveţi răbdare şi mergeţi înainte", le-a cerut ea simpatizanţilor săi.
"Alegerile au trecut, dar nu s-a terminat nimic. Din contră, trebuie să rămânem împreună şi să muncim mai mult ca niciodată" pentru a schimba regimul.
Opoziţia rusă a fost decimată în ultimii ani de represiune, care a culminat la 16 februarie cu moartea în circumstanţe tulburi în închisoare a lui Aleksei Navalnîi care era, de peste zece ani, principalul oponent al lui Vladimir Putin, notează AFP, citată de News.ro.
Iulia Navalnaia - care acuză autorităţile ruse de faptul că i-au asasinat soţul - dă asigurări că mişcarea sa va lupta "pentru ca nimeni în lume să nu-l recunoască pe Putin ca pe un preşedinte legitim, astfel încât nimeni să nu se aşeze cu el la masa negocierilor".
Ea le mulţumeşte alegătorilor care s-au mobilizat şi s-au dus duminică la prânz la urne, aşa cum le-a cerut să facă, pentru a arăta cât de numeroşi sunt.
Cozi importante s-au format în unele locuri în Rusia şi în faţa sediilor multor ambasade ruseşti.
Vladimir Putin a apreciat că această mobilizare nu a avut "niciun efect".